Tobias Zilliacus, 2013.
**Lars Emil Tobias Zilliacus** (s. 30. syyskuuta 1971 Helsinki) on suomalainen näyttelijä.

Opiskelu
--------

Zilliacus opiskeli näyttelemistä Teatterikorkeakoulussa, josta hän valmistui teatteritaiteen maisteriksi vuonna 1995. Hän on esiintynyt teatteriurallaan monissa produktioissa, muun muassa näytelmissä *Don Juan*, *Kolme muskettisoturia* ja *Leijat Helsingin yllä* helsinkiläisessä Viirus-teatterissa ja Åbo Svenska Teaterin *Hamletissa*. Elokuusta 2004 heinäkuuhun 2007 hän myös toimi Viirus-teatterin johtajana. Vuosina 2000–2002 hän työskenteli näyttelijäntyön lehtorina Teatterikorkeakoulun ruotsinkielisessä näyttelijäntyön laitoksessa.

Filmografia
-----------

Zilliacus on esiintynyt urallaan seitsemässä teatterielokuvassa, joista ensimmäinen oli vuonna 2003 ensi-iltansa saanut *Nousukausi*. Vuonna 2004 hän esitti Elis Makkosta komediaelokuvassa *Kukkia ja sidontaa* sekä päähenkilö Harry Järviä todellisiin tapahtumiin ja henkilöihin perustuvassa sotaelokuvassa *Etulinjan edessä*, ja vuonna 2006 päähenkilön parhaan ystävän Joskun isää lastenelokuvassa *Onni von Sopanen*. Vuoden 2009 elokuvassa *Toinen jalka haudasta* Zilliacus esittää päähenkilö Visa Vuoriota ja vuoden 2011 elokuvassa *Iris* päähenkilön setää Eliasta. Ensimmäinen kansainvälinen elokuva, jossa hän näyttelee, on vuonna 2012 ensi-iltansa saanut ruotsalaiselokuva *Hypnotisoija*, jonka on ohjannut Lasse Hallström ja joka perustuu Lars Keplerin samannimiseen rikosromaaniin. Zilliacus esittää elokuvan suomalaissyntyistä päähenkilöä rikoskomisario Joona Linnaa.

2012 hän näytteli itäeurooppalaista rikollista Zanco Zajkovia ruotsalaisen Johan Falk -rikoselokuvasarjan 10-osassa *Johan Falk: Organisaatio Karayan*.

Zilliacus esiintyi vuonna 2013 ilmestyneessä elokuvassa *Wallander – petos*, joka on ruotsalaisen Wallander-elokuvasarjan kolmannen tuotantokauden kolmas osa. Hän näyttelee elokuvassa murhatun naisen aviomiestä.

Television puolella Zilliacuksen ensimmäinen suuri rooli oli Kimi Salmén Nelosen saippuasarjassa *Tähtitehdas* vuonna 1998. Vuonna 2000 hän esitti Peppe Lundströmiä FST:n komediasarjassa *Hillevis äffärer* ja vuonna 2003 päähenkilö Mikael Bergmania FST:n minisarjassa *Operaatio Stella Polaris*. Lisäksi hän on esiintynyt MTV3-kanavan keväällä 2002 ensimmäistä kertaa esittämässä sarjassa *Vapaa pudotus*, joka koostuu kymmenestä erillisestä televisioelokuvasta. Sarjan näyttelijätyöstä vastasi improvisaatioteatteriryhmä Stella Polaris, jonka jäsen Zilliacus on ollut vuodesta 1999. Pienemmissä rooleissa hänet on nähty muun muassa sarjoissa *Mahdottoman tavallinen Jorma Laine* (1995), *Tahdon asia* (2005) ja *Fortitude – ikiroudan kirous* (2015).

Zilliacus esittää *Gåsmamman*-sarjan toisella kaudella päähenkilön pojan ystävän isää ja työnantajaa. Hänellä on ollut muitakin merkittäviä rooleja pohjoismaisissa sarjoissa.*lähde?*

Vuonna 2024 Zilliacus näytteli Tiina Lymen elokuvassa *Myrskyluodon Maija*.

Yksityiselämä
-------------

Tobias Zilliacus on naimisissa näyttelijä Linda Zilliacuksen (o.s. Gyllenberg) kanssa. Heillä on kolme yhteistä lasta.

Lähteet
-------

1. ↑  *Vem och vad: Biografisk handbok 2010*, s. 861. Helsingfors 2010. ISBN 978-951-50-2002-4
2. 1 2  Tobias Zilliacus. *MTV3.fi*. Viitattu 16.3.2012.
3. 1 2  Tobias Zilliacus. *actorsinscandinavia.com*. Viitattu 8.2.2013. (englanniksi)
4. ↑  Lillaniin suunniteltu teos nähdään Viiruksessa. *Turun Sanomat*.  20.4.2004. Viitattu 16.3.2012.
5. ↑  Cezariksesta Viiruksen taiteellinen johtaja. *Turun Sanomat*.  10.6.2006. Viitattu 16.3.2012.
6. ↑  Tobias Zilliacus, "Harry Järv". (Tallenne sivusta Internet Archivessa) *etulinjanedessa.fi*.  Arkistoitu 27.7.2010. Viitattu 16.3.2012.   
Tobias Zilliacus är här..  *Teatterikorkea*, 2000, nro 2.  Teatterikorkeakoulu. Artikkelin verkkoversio. Viitattu 16.3.2012.  (ruotsiksi)
7. ↑  Tobias Zilliacus Elonetissä.
8. ↑  Rantala, Jari: Etulinjan edessä (Framom främsta linjen). *MTV3.fi*.  10.3.2004. Viitattu 16.3.2012.
9. ↑  Iris (2011) *Elokuvauutiset.fi*.  Iris (2011)..  Arkistoitu 20.1.2012. Viitattu 9.11.2011.
10. ↑  Karila, Minna: Ruotsalaisjännärin suomalaistähti. *MTV3.fi*.  14.3.2012. Viitattu 16.3.2012.
11. ↑  Linda Zilliacus.  *Helsingin Sanomat*, 22.10.2011. Artikkelin verkkoversio. Viitattu 8.2.2013.

Aiheesta muualla
----------------

* Tobias Zilliacus Internet Movie Databasessa. (englanniksi)
* Zilliacus, Tobias hakuteoksessa *Uppslagsverket Finland* (2012). (ruotsiksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Espanja
* Saksa
* Suomi (KANTO)
* Korea
* Alankomaat

 |
|  |
| Henkilöt | 
* Elonet
* Uppslagsverket Finland

 |
|  |
| Muut | 
* IdRef

 |

 |